Корејска демилитаризирана зона

Корејска демилитаризирана зона () — појас што го дели Корејскиот Полуостров на два приближно еднакви дела: северен (ДНРК) и јужен (Република Кореја), пресекувајќи ја 38-та паралела под мал агол. Притоа, источниот дел на зоната лежи северно од 38-та паралела, додека западниот лежи јужно од неа.

Демилитаризираната зона (ДМЗ) има ширина од 4 км и се протега низ целиот полуостров во должина од 241 км. Нејзината оска е „воената демаркациска линија“, официјално утврдена со Договорот за примирје на 27 јули 1953 г. во селото Панмунџом, каде што и денес се одвиваат преговорите меѓу претставниците на Јужна и Северна Кореја. Тука се наоѓа и една од главните туристички знаменитости во зоната — Домот на слободата, од каде што со двоглед може да се набљудува севернокорејската страна.

 Историја 
Демилитаризираната зона е создадена по завршувањето на Корејската војна (1950–1953). Низ историјата на поделената Кореја, по границата често се случувале вооружени судири, кои го достигнале својот врв за време на тензиите во 1960-тите години. Севернокорејската пропаганда тврди дека Република Кореја во периодот меѓу 1977 и 1979 г. изградила т.н. „Корејски ѕид“ по целата граница, но всушност, како докази за ѕидот се прикажувале фотографии од противтенковски бариери на одредени сектори. По падот на Берлинскиот ѕид, оваа зона се смета за последен остаток од добата на Студената војна.

Вештачката поделба на полуостровот е симболично претставена преку скулптурна група во туристичкиот сектор на ДМЗ. Скулптурата прикажува две семејства што се обидуваат да ги спојат двете половини на една топка, на чиј пресек е прикажана картата на Корејскиот Полуостров. Во оваа композиција, Јужна Кореја е претставена преку добро облечено и интелигентно семејство, додека Северна Кореја е претставена како посиромашно семејство на обични луѓе.

За време на постоењето на зоната, јужнокорејските граничари откриле четири подземни тунели пробиени од северната страна, кои се користеле како релативно погодни патишта за пребегнување, иако се претпоставува дека нивниот вкупен број може да достигне и до дваесет. Еден голем тунел, кој денес им се покажува на туристите, бил откриен во 1978 г. со помош на информации од севернокорејски пребегнат војник. Тунелот е ископан во гранитна карпа на длабочина од 73 метри, со вкупна должина од 1635 метри, од кои 435 метри поминуваат директно под ДМЗ. Со пречник од два метри, овој тунел теоретски овозможува 30 илјади севернокорејски војници со полна воена опрема и тешко вооружување да поминат за еден час и да излезат на површината на само 44 километри од Сеул. На 1 април 2019 г., јужнокорејските војници започнале и процес на разминирање на дел од зоната на височината 281.

Двете Кореи одржуваат и „мирни села“ што се видливи од другата страна на границата. На југот се наоѓа селото Тесонгдонг, со кое се управува според посебните услови на ДМЗ. Жителите таму се државјани на Република Кореја, но се ослободени од плаќање даноци и од други граѓански обврски, како што е воената служба. Од северната страна се наоѓа селото Киџонгдонг, кое се одликува со светло обоени повеќекатни бетонски згради со електрично осветлување, што во 1950-тите претставувало невиден раскош за севернокорејските села. Меѓутоа, современите истражувања со телескопи покажале дека зградите се само празни бетонски конструкции без прозорци и внатрешни простории. Светлото во нив се пали и гаси во одредено време, а празните тротоари ги мете мала група чистачи само за да се одржи илузијата дека селото е живо и населено.

 Наводи 

 Надворешни врски 

 K-Scar: A comprehensive website about the inter-Korean border and the DMZ.
 Touring the DMZ in South Korea What it's like to stand at the border, 2017
 U.S. Army official Korean Demilitarized Zone image archive
 Washington Post Correspondent Amar Bakshi travels to the Korean Demilitarized Zone... And uncovers the world's most dangerous tourist trap, January 2008.
 Status and ecological resource value of the Republic of Korea's De-militarized Zone
 Tour Of DMZ on YouTube. Dec. 2007
 Tour of DMZ from the DPRK on YouTube, 2016
 360 degree tour of DMZ from the DPRK on YouTube, 2016
 DMZ Forum: Collaborative international NGO focusing on promoting peace and conservation within the Korean DMZ region
 ABCNews/Yahoo! report/blog on the DMZ
 The World's Most Dangerous Border – A Tour of North Korea's DMZ Visiting the DMZ from Pyongyang.
 Photo of road linking DPRK to Paju, ROK
 International Boundary Study No. 22 – May 24, 1963 Korea "Military Demarcation Line" Boundary 
 Interactive map with points of interest along the DMZ

Категорија:Демилитаризирани зони
Категорија:Државни граници
Категорија:Биосферни резервати во Јужна Кореја
Категорија:Војска на Северна Кореја
Категорија:Воена историја на Кореја
Категорија:Јужнокорејско-севернокорејска граница
Категорија:Севернокорејско-јужнокорејски односи